মার্ক রাইল্যান্স

স্যার ডেভিড "মার্ক রাইল্যান্স" ওয়াটার্স (ইংরেজি: David Mark Rylance Waters; জন্ম ১৮ জানুয়ারি ১৯৬০) হলেন একজন ইংরেজ অভিনেতা, মঞ্চ পরিচালক এবং নাট্যকার। লন্ডনের রয়্যাল একাডেমি অব ড্রামাটিক আর্ট থেকে মঞ্চনাটক বিষয়ে প্রশিক্ষণ গ্রহণের পর ১৯৮০ সালে তিনি গ্লাসগোর সিটিজেন্স থিয়েটারে তার প্রথম পেশাদারী কর্মজীবন শুরু করেন। তিনি ১৯৯৫ থেকে ২০০৫ সালের মধ্যে লন্ডনের শেকসপিয়ার্স গ্লোবের প্রথম শৈল্পিক পরিচালক ছিলেন। ১৯৯৪ সালে তিনি ওয়েস্ট এন্ড থিয়েটারের মাচ অ্যাডু অ্যাবাউট নাথিং এবং ২০১০ সালে জেরুসালেম নাটকে অভিনয় করে শ্রেষ্ঠ অভিনেতা বিভাগে লরন্স অলিভিয়ে পুরস্কার লাভ করেন। এছাড়া তিনি ব্রডওয়ে থিয়েটারের মঞ্চস্থ নাটকে অভিনয় করেন এবং বোয়িং বোয়িং (২০০৮), জেরুসালেম (২০১১), এবং টুয়েলফথ নাইট (২০১৪) নাটকে অভিনয়ের জন্য শ্রেষ্ঠ অভিনেতা বিভাগে টনি পুরস্কার লাভ করেন তার অভিনীত উল্লেখযোগ্য চলচ্চিত্র হল প্রসপারোস বুকস (১৯৯১), অ্যাঞ্জেলস অ্যান্ড ইনসেক্ট‌স (১৯৯৫), ইনস্টিটিউট বেঞ্জামেন্টা (১৯৯৬), এবং ইন্টিমেসি (২০০১)। রাইল্যান্স ব্রিজ অব স্পাইজ (২০১৫) চলচ্চিত্রে রুডলফ অ্যাবেল চরিত্রে অভিনয়ের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কার ও বাফটা পুরস্কার লাভ করেন। রাইল্যান্স পরবর্তীকালে রোয়াল্ড ডাল রচিত শিশুতোষ বই অবলম্বনে স্টিভেন স্পিলবার্গ নির্মিত দ্য বিএফজি চলচ্চিত্রে, এবং ক্রিস্টোফার নোলান পরিচালিত দ্বিতীয় বিশ্বযুদ্ধে ব্রিটিশদের সেনাদের উদ্ধার বিষয়ক ডানকার্ক (২০১৭) চলচ্চিত্রে অভিনয় করেন। ২০১৬ সালে "টাইম" সাময়িকীর ১০০ বিশ্বের শীর্ষ প্রভাবশালী ব্যক্তির তালিকায় তার নাম আসে। রাইল্যান্স ইংল্যান্ডের কেন্টের অ্যাশফোর্ডে জন্মগ্রহণ করেন। তার মাতা অ্যান (জন্মনাম স্কিনার) এবং পিতা ডেভিড ওয়াটার্স। তারা দুজনেই ইংরেজ শিক্ষক। রাইল্যান্সের এক পিতামহী আইরিশ ছিলেন। তার পিতামহ ও মাতামহ দুজনেই দ্বিতীয় বিশ্বযুদ্ধের সময় জাপানে ব্রিটিশ কয়েদী ছিলেন। রাইল্যান্সের বোন সুজানাহ ওয়াটার্স একজন অপেরা গায়িকা ও লেখক এবং ভাই জোনাথান সোমালিয়ার হিসেবে কর্মরত রয়েছেন। রাইল্যান্স তার প্রদত্ত নাম মার্ক ওয়াটার্স বাদ দিয়ে মার্ক রাইল্যান্স নাম নিয়ে মঞ্চে অভিনয় শুরু করেন। তিনি ১৯৭৮ সালে ইংল্যান্ডে আসে এবং ১৯৭৮ থেকে ১৯৮০ সালে লন্ডনের রয়্যাল একাডেমি অব ড্রামাটিক আর্টে হিউ ক্রুটওয়েলের অধীনে প্রশিক্ষণ গ্রহণ করেন। পরবর্তীতে লন্ডনের বালহামের ক্রিস্যালিস থিয়েটার স্কুলে বারবারা ব্রিজমন্টের সাথে প্রশিক্ষণ লাভ করেন। ১৯৮০ সালে তিনি গ্লাসগো সিটিজেন্স থিয়েটারে তার প্রথম পেশাদারী কাজ লাভ করেন। ১৯৮২ ও ১৯৮৩ সালে তিনি স্ট্রাটফোর্ড আপন-অ্যাভন ও লন্ডনে রয়্যাল শেকসপিয়ার কোম্পানিতে অভিনয় করেন। ১৯৮৮ সালে রাইল্যান্স রয়্যাল শেকসপিয়ার কোম্পানিতে রন ড্যানিয়েলস নির্দেশিত হ্যামলেট নাটকে অভিনয় করেন এবং এই মঞ্চায়ন নিয়ে এক বছরের জন্য আয়ারল্যান্ডে ও ব্রিটেন সফরে যান। পরবর্তীকালে নাটকটি স্ট্রাটফোর্ড আপন-অ্যাভনে মঞ্চস্থ হয়। এছাড়া নাটকটি নিয়ে দুই বছরের জন্য মার্কিন যুক্তরাষ্ট্রে সফরে যান। ১৯৯০ সালে রাইল্যান্স ও ক্ল্যের ফান কাম্পেন (পরবর্তীতে তার স্ত্রী) তাদের নিজেদের থিয়েটার কোম্পানি "ফিবাস কার্ট" প্রতিষ্ঠা করেন। পরের বছর এই কোম্পানি থেকে দ্য টেম্পেস্ট পথনাট্য মঞ্চায়ন হয়। রাইল্যান্স ১৯৯১ সালে গিলিস ম্যাককিনন পরিচালিত দ্য গ্রাস এরিনা চলচ্চিত্রের মূল ভূমিকায় অভিনয় করেন এবং শ্রেষ্ঠ নবাগত বিভাগে রেডিও টাইমস পুরস্কার লাভ করেন। ১৯৯৩ সালে তিনি কুইন্স থিয়েটারে থেলমা হল্ট প্রযোজিত ও ম্যাথু ওয়ার্চাস নির্দেশিত মাচ অ্যাডো অ্যাবাউট নাথিং নাটকে অভিনয় করেন। এতে বেনিডিক চরিত্রে তার অভিনয়ের জন্য তিনি শ্রেষ্ঠ অভিনেতা বিভাগে লরন্স অলিভিয়ে পুরস্কার লাভ করেন। ২০০৫ সালে তিনি ব্রিটিশ অস্ত্র বিশেষজ্ঞ ডেভিড কেলি চরিত্রে পিটার কস্মিন্‌স্কি পরিচালিত দ্য গভর্নমেন্ট ইনস্পেক্টর টেলিভিশন চলচ্চিত্রে অভিনয় করেন। এতে অভিনয়ের জন্য তিনি শ্রেষ্ঠ অভিনেতা বিভাগে ব্রিটিশ একাডেমি টেলিভিশন পুরস্কার লাভ করেন। রাইল্যান্স টম হ্যাঙ্কস, অ্যামি রায়ান ও অ্যালান আলডার সাথে স্টিভেন স্পিলবার্গের জীবনীনির্ভর নাট্যধর্মী ব্রিজ অব স্পাইজ (২০১৫) চলচ্চিত্রে রুডলফ অ্যাবেল চরিত্রে অভিনয় করেন। তার এই চরিত্রটি প্রশংসিত হয় এবং অনেক সমালোচক একে ২০১৫ সালে সেরা অভিনয় বলে উল্লেখ করেন। দ্য সেন্ট লুইস পোস্ট-ডিসপ্যাচ-এ লেখা হয় "রাইল্যান্সের আধ্যাত্মিক অভিনয় নিশ্চিতভাবে অস্কারের মনোনয়ন পাবে।" নিউ ইয়র্ক সাময়িকীর ডেভিড ইডেলস্টিন বলেন, "রাইল্যান্স ব্রিজ অব স্পাইজ-কে ঠিকিয়ে রেখেছিল।" রাইল্যান্স তার এই অভিনয়ের জন্য শ্রেষ্ঠ পার্শ্ব অভিনেতা বিভাগে একাডেমি পুরস্কার, বাফটা পুরস্কার ও নিউ ইয়র্ক চলচ্চিত্র সমালোচক সমিতি পুরস্কার অর্জন করেন এবং গোল্ডেন গ্লোব পুরস্কার ও স্ক্রিন অ্যাক্টরস গিল্ড পুরস্কারসহ একাধিক পুরস্কারের মনোনয়ন লাভ করেন। রাইল্যান্স রোয়াল্ড ডাল রচিত শিশুতোষ বই অবলম্বনে স্টিভেন স্পিলবার্গ নির্মিত দ্য বিএফজি চলচ্চিত্রে নাম ভূমিকায় অভিনয় করেন। ২০১৫ সালে ধারণকৃত চলচ্চিত্রটি ২০১৬ সালের জুলাইয়ে মুক্তি পায়। ২০১৬ সালে তিনি যৌথভাবে নতুন হাস্যরসাত্মক নাটক নাইস ফিশ রচনা করেন, এবং নিউ ইয়র্কের সেন্ট অ্যান্‌স ওয়্যারহাউজে এতে প্রধান চরিত্রে অভিনয় করেন। পরবর্তীকালে নাটকটি লন্ডনের ওয়েস্ট এন্ডের হ্যারল্ড পিন্টার থিয়েটারেও মঞ্চস্থ হয়। রাইল্যান্স ১৯৪০ সালে দ্বিতীয় বিশ্বযুদ্ধকালীন ফরাসি শহর ডানকার্ক ব্রিটিশদের সেনাদের উদ্ধার নিয়ে ক্রিস্টোফার নোলান পরিচালিত ডানকার্ক (২০১৭) চলচ্চিত্রে একটি প্রধান চরিত্রে অভিনয় করেন। এতে অন্যান্য প্রধান চরিত্রে অভিনয় করেন টম হার্ডি, কেনেথ ব্র্যানা, সিলিয়ান মার্ফি ও হ্যারি স্টাইলস। ২০১৮ সালে তিনি স্পিলবার্গের পরিচালনায় রেডি প্লেয়ার ওয়ান চলচ্চিত্রে জেমস হ্যালিডে চরিত্রে অভিনয় করেন। একই বছর তিনি ব্রডওয়ে মঞ্চে ফ্যারিনেল্লি অ্যান্ড দ্য কিং নাটকে অভিনয় করে তার পঞ্চম টনি পুরস্কারের মনোনয়ন লাভ করেন। ২০১৯ সালে তিনি বিপির সাথে পৃষ্ঠপোষকতার চুক্তির কারণে রয়্যাল শেকসপিয়ার কোম্পানি থেকে অব্যহতি নেন। তিনি ১৯৮৯ সালে সর্বশেষ এই কোম্পানির মঞ্চনাটকে অভিনয় করেছিলেন। রাইল্যান্স পরিচালক, সুরস্কার ও নাট্যকার ক্লের ফান কাম্পেনকে বিয়ে করেন। ১৯৮৭ সালে ন্যাশনাল থিয়েটারে দ্য ওয়ান্ডারিং জিউ মঞ্চনাটকে কাজ করার সময় তাদের পরিচয় হয়। তারা ১৯৮৯ সালের ২১শে ডিসেম্বর অক্সফোর্ডশায়ারে বিবাহবন্ধনে আবদ্ধ হন। এই বিয়ের ফলে তিনি কাম্পেনের পূর্বের বিবাহের দুটি কন্যার সৎ বাবা হন। কন্যা দুজন হলেন অভিনেত্রী জুলিয়েট রাইল্যান্স ও চলচ্চিত্র নির্মাতা নাতাশা ফান কাম্পেন। নাতাশা ২০১২ সালের জুলাইয়ে ২৮ বছর বয়সে মারা যান। এ সময় রাইল্যান্সের লন্ডনে অনুষ্ঠিত হতে যাওয়া ২০১২ গ্রীষ্মকালীন অলিম্পিকের উদ্বোধনী অনুষ্ঠানে অংশগ্রহণ করার কথা ছিল, কিন্তু নাতাশার মৃত্যুর কারণে কেনেথ ব্র্যানাকে তার স্থলাভিষিক্ত করা হয়। প্রবেশদ্বার:  জীবনী চলচ্চিত্র "Mark Rylance by Steven Spielberg: TIME 100"। টাইম (ইংরেজি ভাষায়)। ২৬ এপ্রিল ২০১৬ তারিখে মূল থেকে আর্কাইভ করা। সংগ্রহের তারিখ ১৮ জানুয়ারি ২০১৮।  "Mark Rylance: 'I remember bringing food to trees. Like bowls of milk and other things'"। আইরিশ টাইমস (ইংরেজি ভাষায়)। সংগ্রহের তারিখ ১৮ জানুয়ারি ২০১৮।  "Mark Rylance: from Wolf Hall courtier to Steven Spielberg spy"। রেডিও টাইমস (ইংরেজি ভাষায়)। ২৭ নভেম্বর ২০১৫। ২০১৬-০৩-০৬ তারিখে মূল থেকে আর্কাইভ করা। সংগ্রহের তারিখ ১৮ জানুয়ারি ২০১৮।  কুক, রেচেল (৩০ জুন ২০১৩)। "Mark Rylance: You Have To Move Into The Chaos"। দ্য গার্ডিয়ান (ইংরেজি ভাষায়)। সংগ্রহের তারিখ ১৮ জানুয়ারি ২০১৮।  রলিনসন, ডেভ। "BFI Screenonline: Government Inspector, The (2005)"। স্ক্রিনঅনলাইন (ইংরেজি ভাষায়)। সংগ্রহের তারিখ ১৮ জানুয়ারি ২০১৮।  উইলসন, ক্যালভিন। "'Bridge of Spies' Spielberg is at his best"। সংগ্রহের তারিখ ১৮ জানুয়ারি ২০২১।  ইডেলস্টিন, ডেভিড। "Bridge of Spies Is a Subtler Kind of Spielberg Movie"। সংগ্রহের তারিখ ১৮ জানুয়ারি ২০২১।  "Mark Rylance wins best supporting actor Oscar for Bridge of Spies"। দ্য গার্ডিয়ান (ইংরেজি ভাষায়)। ২৯ ফেব্রুয়ারি ২০১৬। সংগ্রহের তারিখ ১৮ জানুয়ারি ২০২১।  "Baftas 2016: The Revenant rules at Baftas"। বিবিসি নিউজ (ইংরেজি ভাষায়)। ১৫ ফেব্রুয়ারি ২০১৬। সংগ্রহের তারিখ ১৮ জানুয়ারি ২০২১।  "গোল্ডেন গ্লোবসের দৌড়ে এগিয়ে 'ক্যারল'"। বাংলানিউজটোয়েন্টিফোর.কম। ১১ ডিসেম্বর ২০১৬। সংগ্রহের তারিখ ১৮ জানুয়ারি ২০২১।  সিজেল, টাটিয়ানা (২৭ অক্টোবর ২০১৪)। "Three-Time Tony Winner Mark Rylance Nabs Lead in Steven Spielberg's 'The BFG'"। দ্য হলিউড রিপোর্টার। সংগ্রহের তারিখ ১৮ জানুয়ারি ২০২১।  রিকওয়াল্ড, বেটানি (২০ জানুয়ারি ২০১৬)। "St. Ann's Warehouse Extends Nice Fish and A Streetcar Named Desire"। সংগ্রহের তারিখ ১৮ জানুয়ারি ২০২১।  লংম্যান, উইল (১৬ সেপ্টেম্বর ২০১৬)। "Mark Rylance's Nice Fish extends by three weeks"। সংগ্রহের তারিখ ১৮ জানুয়ারি ২০২১।  "Mark Rylance to star as Pope in Spielberg film"। বিবিসি নিউজ। ১২ এপ্রিল ২০১৬। সংগ্রহের তারিখ ১৮ জানুয়ারি ২০২১।  ম্যাকনারি, ডেভ (১১ মার্চ ২০১৬)। "Harry Styles, Fionn Whitehead to Star in Christopher Nolan WW2 Action-Thriller 'Dunkirk'"। ভ্যারাইটি। সংগ্রহের তারিখ ১৮ জানুয়ারি ২০২১। উদ্ধৃতি টেমপ্লেট ইংরেজি প্যারামিটার ব্যবহার করেছে (link) "Rylance resigns from RSC over BP sponsor"। বিবিসি নিউজ। ২১ জুন ২০১৯। সংগ্রহের তারিখ ১৮ জানুয়ারি ২০২১।  শুলম্যান, মাইকেল (১৮ নভেম্বর ২০১৩)। "Play On"। দ্য নিউ ইয়র্কার (ইংরেজি ভাষায়)। সংগ্রহের তারিখ ২৬ মার্চ ২০১৮।  বেকার, রিচমন্ড অ্যান্টনি (১ আগস্ট ২০১২)। "Nataasha van Kampen"। দ্য স্টেজ (ইংরেজি ভাষায়)। সংগ্রহের তারিখ ২৬ মার্চ ২০১৮।  ব্রাউন, মার্ক (৬ জুলাই ২০১২)। "Mark Rylance exits from Olympics opening after step-daughter's death"। দ্য গার্ডিয়ান (ইংরেজি ভাষায়)। সংগ্রহের তারিখ ২৬ মার্চ ২০১৮।  উইকিমিডিয়া কমন্সে মার্ক রাইল্যান্স সংক্রান্ত মিডিয়া রয়েছে। ইন্টারনেট ব্রডওয়ে ডেটাবেজে মার্ক রাইল্যান্স (ইংরেজি) ইন্টারনেট মুভি ডেটাবেজে মার্ক রাইল্যান্স (ইংরেজি) Official homepage ওয়েব্যাক মেশিনে আর্কাইভকৃত ২৪ জুন ২০১১ তারিখে Interview on Farinelli (theatre play), Bridge of Spies (film) etc. Oct-2015 Interview with Mark Rylance at the Globe on wisdom, Sir Francis Bacon, Shakespeare Jun-94 Mark Rylance performing the Peacebuilder, Henri Ladyi, Congo doollee.com listing of Rylance's works written for the stage